मध्य प्रदेश में दो की मौत; अगले दो दिन भी मौसम खराब रहने के आसार
Rajasthan Madhya Pradesh Weather Update -सोमवार को राजस्थान और मध्यप्रदेश में हुई बेमौसम बारिश और ओले गिरने से फसलों को भारी नुकसान पहुंचा है। 
राजस्थान और मध्य प्रदेश में सोमवार को हुई बेमौसम बारिश और ओले गिरने से फसलों को भारी नुकसान पहुंचा है। राजस्थान में कोटा, झालावाड़, चित्तौड़गढ़, राजसमंद, उदयपुर समेत कई शहरों में एक इंच तक बरसात हुई, जिससे इन जिलों में गेहूं, चना, सरसों की फसलों को नुकसान पहुंचा है।
वहीं, मध्य प्रदेश में मंदसौर, रतलाम, राजगढ़, शाजापुर, सीहोर, भोपाल समेत कई जिलों में गेहूं-चने की फसलें बर्बाद हो गई हैं। प्रदेश के राजगढ़, उज्जैन, छिंदवाड़ा, विदिशा में भी तेज बारिश हुई। शाजापुर और उज्जैन जिले में बिजली गिरने से दो लोगों की मौत हो गई।
सबसे पहले पढ़िए मौसम विभाग के मुताबिक देशभर में मौसम से जुड़े अपडेट्स...
राजस्थान में दो दिन ऐसा ही मौसम रहने की आशंका
जयपुर मौसम केन्द्र और जल संसाधन विभाग से जारी रिपोर्ट देखें तो कल कोटा के चेचट में सबसे ज्यादा 25MM बरसात हुई। कोटा के अलावा डूंगरपुर, बांसवाड़ा, चित्तौड़गढ़, बूंदी, उदयपुर, जालौर, सिरोही, राजसमंद, बाड़मेर में भी कई हिस्सों में तेज बारिश के साथ आंधी चली। राजसमंद, चित्तौड़गढ़ के कुछ हिस्सों में बारिश के साथ चने के आकार के ओले भी गिरे। अगले दो दिन प्रदेश में ऐसा ही मौसम रहने की आशंका है।
राज्य में रबी की फसलों को नुकसान
बेमौसम बारिश, ओले गिरने और तेज हवाएं चलने से रबी की फसलों को नुकसान हुआ। कोटा, झालावाड़, चित्तौड़गढ़, राजसमंद एरिया में गेहूं, चने की फसलों की कटाई चल रही है। बारिश और ओले गिरने से ये फसल गीली हो गईं।
इसके अलावा तेज हवाओं के कारण कई जगहों पर फसलें नीचे गिर गई, जिससे उनके खराब होने की आशंका बढ़ गई। इधर मौसम विभाग की ओर से दो दिन और बारिश और ओले गिरने की चेतावनी ने किसानों की टेंशन बढ़ा दी है।
मध्य प्रदेश में 3 दिन से हो रही बारिश, 9 मार्च तक जारी रहने के आसार
राज्य में पिछले 3 दिन से मौसम बदला हुआ है। प्रदेश के लगभग आधे जिले पानी में तरबतर हो गए हैं। सोमवार को राजधानी में तेज बारिश के साथ ओले गिरे। मंदसौर शहर, मंदसौर जिले कई जगह मक्के के आकार के ओले गिरे। यहां फसलों की डोडियां नष्ट हो गईं। वहीं, अफीम की फसल पानी में धुलने से पत्ते भी टूट गए।
मौसम विभाग ने अगले तीन दिन यानी 9 मार्च तक तेज आंधी के साथ बारिश और ओले गिरने की संभावना जताई है। मौसम वैज्ञानिकों की मानें तो मार्च में पिछले 12 साल से बारिश का ट्रेंड रहा है।
मौसम से जुड़ीं ये खबरें भी पढ़ें...
गर्मी ने तोड़ा 146 सालों का रिकॉर्ड: मौसम विभाग ने कहा- अभी और चढ़ेगा पारा; जानिए क्यों पड़ रही है इतनी गर्मी
इस साल का फरवरी महीना पिछले 146 सालों में सबसे गर्म रहा। मौसम विभाग के मुताबिक इस साल गर्मी और भीषण होगी। गर्म तेज हवाएं यानी हीटवेव मौसम ही नहीं, हमारी लाइफस्टाइल को भी बदल देगी। तापमान इतना क्यों बढ़ रहा है और भारत पर कितना होगा असर यह जानने के लिए यहां क्लिक करें...
बढ़ती गर्मी से हो सकती है मौत:दोपहर में बाहर निकलना क्यों सेफ नहीं, उल्टी-चक्कर क्या हो सकता है जानलेवा, कैसे बचें; जानिए सबकुछ
सर्दी खत्म ही हुई थी कि सीधे गर्मी का मौसम शुरू हो गया है। गर्मी इस साल एक महीना आगे ही चल रही है। अभी से दोपहर में चुभने वाली धूप से चक्कर आना, जी मचलाना, सिर दर्द जैसी दिक्कतें होने लगी हैं। एकदम से आई गर्मी आपको परेशानी में डाल सकती है। अगर आपने इस मौसम में जरा सी भी लापरवाही बरती तो इससे कई परेशानियों के अलावा जान से भी हाथ धो सकते हैं। पूरी खबर यहां पढ़ें...